मप्र में विधानसभा चुनाव नतीजों का सार यह है कि शिवराज जहां पांच साल तक तैयारी करने वाले विद्यार्थी की भूमिका में रहे वहीं कांग्रेस इस मामले में चुनाव की परीक्षा से ठीक पहले जागी. वरिष्ठ पत्रकार आत्मदीप के मुताबिक, ‘शिवराज ने सरकार और संगठन के बीच ऐसा तालमेल बैठाया कि चुनाव की तारीख घोषित होने से करीब दो महीने पहले ही उन्होंने डेढ़ सौ प्रत्याशियों के नाम तय कर लिए और जनआशीर्वाद यात्रा के जरिये चुनाव अभियान की सामग्री भी कार्यकर्ताओं तक पहुंचा दी थी.’ यह भी दिलचस्प है कि चौहान ने अपनी उपलब्धियों को भाषणों में इतनी बार दोहराया कि लोगों को उनका भाषण मुंहजुबानी याद हो गया. दूसरी तरफ निचले स्तर पर प्रदेश में कांग्रेस का संगठन इतना कमजोर था कि वह मैदानी संघर्ष करते दिखी ही नहीं. कांग्रेस की करारी हार के बाद नेता प्रतिपक्ष अजय सिंह का कहना था, ‘पार्टी की जिस तरीके से चुनाव में हार हुई है उसके बाद संगठन में भी बदलाव की जरूरत है.’